**OBČINA RENČE-VOGRSKO PREDLOG**

**OBČINSKI SVET**

*NASLOV:*

**LETNI PROGRAM ŠPORTA ZA LETO 2014**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo),
* 7. člen Zakon o športu (Uradni list RS, št. 22/98, 97/01 - ZSDP, 110/02 - ZGO-1 in 15/03 – ZOPA)
* Nacionalni program športa v Republiki Sloveniji (Uradni list RS, št. 24/00),
* 2. člen Pravilnika o sofinanciranju programov športa v Občini Renče-Vogrsko z Merili za vrednotenje in izbor programov športa (Uradne objave v občinskem glasilu, št. 3/10)

*PREDLAGATELJ:*

Aleš Bucik, Župan

*PRIPRAVLJALEC:*

Župan, občinska uprava

*OBRAZLOŽITEV:*

7. člen Zakona o športu določa, da se izvajanje nacionalnega programa športa določi z letnim programom, ki ga na državni ravni sprejme vlada, in letnimi programi, ki jih sprejmejo lokalne skupnosti. Skladno z določbo zakona določa letni program športa programe športa, ki se sofinancirajo iz javnih sredstev, obseg in vrsto dejavnosti, potrebnih za njegovo uresničevanje, in obseg sredstev, ki se zagotovijo v državnem proračunu in proračunih lokalnih skupnosti.

Tudi Pravilnik o sofinanciranju programov na področju družbenih dejavnosti v Občini Renče-Vogrsko določa, da Občina sprejme letni program športa.

Z letnim programom športa se določi programe, ki se sofinancirajo iz občinskih sredstev ter obseg in vrsto dejavnosti in potrebna sredstva za izvedbo programov. S sprejemom občinskega proračuna se določi tudi višino sredstev za sofinanciranje letnega programa športa.

Temeljni cilj občine je, da omogoči vadbo in športno udejstvovanje čim širšemu krogu ljudi, predvsem pa otrok in mladine, zato bomo posebno pozornost namenili prav njim. Predlog razdelitve športnega programa predvideva, da se kar 2/3 sredstev nameni otrokom in mladostnikom, usmerjenih v kakovostni in vrhunski šport oz. v načrtovano vzgojo mladih športnikov, ki so usmerjeni v doseganje vrhunskih rezultatov.

*RAZLOGI ZA SPREJETJE LETNEGA PLANA:*

Brez sprejetega letnega programa športa ni mogoče sofinancirati programov športa iz občinskega proračuna.

*OCENA STANJA:*

Sprejeti letni program športa predstavlja osnovo za javni razpis za sofinanciranje programov športa v občini..

*CILJI IN NAČELA:*

Sofinanciranje programov na področju športa v letu 2014 bo potekalo skladno s predpisi in letnim programom.

*FINANČNE IN DRUGE POSLEDICE:*

Proračunska sredstva, ki so v Odloku o proračunu opredeljena za sofinanciranje programov na področju športa, bodo razdeljena skladno z razpisom.

Pripravila:

Vladka Gal, Višja svetovalka II za družbene dejavnosti

*Predlog akta:*

Na podlagi 7. člena Zakona o športu (Uradni list RS, št. 22/98, 97/01 - ZSDP, 110/02 - ZGO-1 in 15/03 - ZOPA), določil Nacionalnega programa športa v Republiki Sloveniji (Uradni list RS, št. 24/00), 2. člena Pravilnika o sofinanciranju programov športa v Občini Renče-Vogrsko z Merili za vrednotenje in izbor programov športa (Uradne objave v občinskem glasilu, št. 3/10) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo), je Občinski svet Občine Renče-Vogrsko na \_\_\_\_seji dne \_\_\_\_ sprejel

**LETNI PROGRAM ŠPORTA**

**v Občini Renče-Vogrsko za leto 2014**

1. člen

Občina Renče-Vogrsko (v nadaljevanju: Občina) z letnim programom športa določa športne programe, ki bodo v letu 2014 sofinancirani iz občinskega proračuna, obseg in vrsto dejavnosti, potrebnih za uresničevanje tega programa in okvirni obseg sredstev, ki se v ta namen zagotavljajo v proračunu Občine.

1. člen

Občina z letnim programom športa omogoča in soustvarja pogoje za razvoj športa, ki je v javnem interesu in se sofinancira iz javnih sredstev.

Občina iz proračunskih sredstev uresničuje javni interes na področju športa z:

* zagotavljanjem sredstev za realizacijo izvedbe letnega programa športa in sofinanciranjem tistega dela nacionalnega programa športa, ki se izvaja v Občini,
* spodbujanjem in zagotavljanjem pogojev za opravljanje in razvoj športnih dejavnosti,
* načrtovanjem, gradnjo in vzdrževanjem javnih športnih objektov.
1. člen

Športni programi se sofinancirajo na podlagi usmeritev nacionalnega programa športa in v skladu s Pravilnikom o sofinanciranju programov športa v Občini Renče-Vogrsko z Merili za vrednotenje in izbor programov športa (v nadaljevanju: Pravilnik), katerega sestavni del so merila za vrednotenje in izbor programov športa.

1. člen

Temeljni cilj programov športa je omogočiti vadbo, treniranje, tekmovalno dejavnost in športno udejstvovanje čim širši populaciji, predvsem pa otroke in mladino usmerjati k zdravemu načinu življenja.

Pretežni del športne dejavnosti se odvija v klubih in društvih.

Športna društva in klubi Občini izvajajo:

* rekreativne programe na področjih športne rekreacije, planinarjenja, pohodništva in taborništva,
* športne programe v individualnih športnih panogah (aerobika, aero šport, akrobatsko deskanje na snegu, alpsko smučanje, alpinizem, atletika, balinanje, gorsko kolesarstvo, jadralno padalstvo, kajakaštvo, judo, karate, kick boxing, druge borilne veščine, kegljanje, kolesarjenje, konjeniški šport, lokostrelstvo, moto šport, namizni tenis,  plavanje, potapljanje, strelstvo, šah, športna gimnastika, športno-ritmična gimnastika, športni ples, športni ribolov, casting, športno plezanje, tenis, jadranje, golf, twirling – mažorete, kotalkanje, rolkanje,
* športne programe v kolektivnih športnih panogah (nogomet, košarka, rokomet, odbojka,  mali nogomet, odbojka na mivki, vaterpolo, in-line hokej, itd…).
1. člen

Izvajalcem športnih programov v letu 2014 se na osnovi Pravilnika sofinancira naslednje dejavnosti:

1. **ŠPORTNA VZGOJA OTROK IN MLADINE**
	1. **Interesna športna vzgoja predšolskih otrok**

V skladu s pravilnikom se sofinancirajo:

* Zlati sonček,
* Ciciban planinec
* Naučimo se plavati,
* drugi 60 urni programi,

Cilj interesne športne vzgoje predšolskih otrok je zlasti:

* obogatiti program redne gibalne oziroma športne vzgoje s privlačnimi in sodobnimi športnimi vsebinami,
* pri otrocih vzbuditi željo in potrebo po športnem udejstvovanju v naslednjih starostnih obdobjih.

V skladu s pravilnikom se sofinancira:

* najemnina objekta,
* strokovni kader.

V skupini mora biti najmanj 15 otrok.

* 1. **interesna športna vzgoja šoloobveznih otrok**

V skladu s pravilnikom se sofinancirajo:

* Zlati sonček,
* Naučimo se plavati,
* Krpan,
* drugi 80 urni programi,
* šolska športna tekmovanja (vse osnovne šole).

Interesna športna vzgoja šoloobveznih otrok je dejavnost otrok od 6. do 15. leta starosti, ki so prostovoljno vključeni v športne programe.

V skladu s pravilnikom se sofinancira:

* najemnina objekta,
* strokovni kader.

V skupini mora biti najmanj 15 otrok.

Cilj interesne športne vzgoje šoloobveznih otrok je zlasti:

* obogatiti in dopolniti šolsko športno-vzgojo z dodatnimi programi in motivacijskimi prijemi za učence in učitelje,
* da znajo vsi otroci, ki končajo osnovno šolo plavati,
* izvajati prilagojene športne aktivnosti v 1., 2., in 3. triadi osnovne šole v okviru športne značke ''Zlati sonček in Krpan'' ter drugih programov, ki jih organizirajo šole, klubi  in drugi izvajalci programov.
	1. **Interesna športna vzgoja mladine**

V skladu s pravilnikom se sofinancira:

* redna vadba in tekmovanja v okviru društev, klubov, sekcij,

Interesna športna vzgoja mladine je dejavnost mladih od 15. do 20. leta starosti, ki se prostovoljno vključujejo v športne programe. Šolska športna tekmovanja potekajo na šolskem, občinskem, medobčinskem, področnem in državnem nivoju.

Cilji interesne športne vzgoje mladih so zlasti:

* zagotavljanje primerne psihofizične sposobnosti,
* preprečevanje zdravju škodljivih razvad in odvisnosti,
* zadovoljevanje človekove potrebe po gibanju, igri in tekmovalnosti.

V skladu s pravilnikom se sofinancira:

* najemnina objekta,
* strokovni kader.

V skupini mora biti najmanj 15 otrok.

* 1. **Športna vzgoja otrok in mladine, usmerjena v kakovostni in vrhunski šport (športne šole)**

V skladu s pravilnikom se sofinancira:

* redna vadba in tekmovanja v okviru šol, klubov, sekcij,
* tekmovanja na državnem in mednarodnem nivoju.

Programi (športnih šol) potekajo v klubih in društvih, ki imajo ustrezno prostorsko, kadrovsko in materialno osnovo za izvajanje vadbenega procesa. Programi zajemajo načrtovano vzgojo mladih športnikov, ki so usmerjeni v doseganje vrhunskih rezultatov, primerljivih z dosežki vrstnikov v mednarodnem merilu. Kandidati za sofinanciranje morajo izpolnjevati pogoje iz Pravilnika in meril za sofinanciranje programov športa.

Cilji so:

* vključitev čim večjega števila otrok, ki imajo interes, sposobnosti, ustrezne osebnostne značilnosti in visoko motivacijo za izvajanje zahtevnega procesa treniranja in nastopanja na višji ravni,
* omogočiti optimalne priprave in nastope mladim, nadarjenim športnikom s ciljem doseganja čim boljših uvrstitev na državnih in mednarodnih tekmovanjih.

V skladu s Pravilnikom se sofinancira:

* najemnina objekta,
* strokovni kader,
* materialne stroške programa.
	1. **Športna vzgoja otrok in mladine s posebnimi potrebami**

V skladu s Pravilnikom se sofinancira:

* najemnina objektov,
* strokovni kader za skupino, v kateri je najmanj 7 otrok oziroma mladih.

Programi vključujejo otroke in mlade s posebnimi potrebami z namenom izboljšanja socialne integracije, motoričnih sposobnosti in veščin ter vključevanja v vsakdanje življenje.

Športno vzgojo otrok in mladine s posebnimi potrebami izvajajo pretežno specializirani vzgojno-izobraževalni zavodi, ki delajo z otroci in mladino s posebnimi potrebami.

1. **ŠPORTNA REKREACIJA**

Izvajalci programa morajo izpolnjevati pogoje, ki so določeni s Pravilnikom. To vrsto športne dejavnosti se zaradi javnega interesa po vključevanju čim večjega števila občanov v športno aktivnost sofinancira iz občinskega proračuna.

V skladu s Pravilnikom se sofinancira:

* najemnina objekta,
* strokovni kader.

V skupini mora biti najmanj 15 udeležencev.

Cilji na področju športno-rekreativne dejavnosti so zlasti:

* uvesti nove in izboljšati športno rekreativne programe za različne ciljne skupine glede na spol, starost, posebne potrebe, pripravljenost in stopnjo motiviranosti,
* povečati možnosti za športno udejstvovanje žensk,
* razvijati športne zdravstveno-preventivne programe in športne programe za krepitev zdravja,
* preprečevanje upadanja splošne vitalnosti človeka,
* oblikovati sistem informiranja in promocije.

Športno rekreativna dejavnost je zelo pomembna za vsakega posameznika, saj pomeni obnavljanje psihičnih in fizičnih moči, ki so v današnjem tempu življenja izpostavljene različnim obremenitvam.

1. **ŠPORT INVALIDOV**

Šport invalidov zajema športno udejstvovanje invalidov vseh starosti ter nosilcev različnih oblik invalidnosti.

Programi za invalide so namenjeni predvsem ohranjanju gibalnih sposobnosti, zdravju, revitalizaciji, resocializaciji, razvedrilu in tudi tekmovanju invalidov na področjih ter v okviru zmožnosti za aktivno športno udejstvovanje.

Športniki invalidi predstavljajo enakovreden člen v okviru športnih aktivnosti, zato jim je potrebno zagotoviti enake pogoje za vadbo in omogočiti kvalitetno športno udejstvovanje znotraj splošne športne aktivnosti.

V skladu s Pravilnikom se sofinancira:

* najemnina objekta,
* strokovni kader.

V skupini mora biti med 5 in 10 invalidov.

1. **KAKOVOSTNI ŠPORT**

Kakovostni šport vključuje vadbo in tekmovanja posameznikov, ki nimajo objektivnih strokovnih, organizacijskih in materialnih možnosti za vključitev v program vrhunskega športa in jih program športne rekreacije ne zadovoljuje.

Programi kakovostnega športa so pomemben dejavnik razvoja športa v Občini. Cilj letnega programa na področju kakovostnega športa je omogočiti vadbo vsem, ki s svojimi dosežki preraščajo zahteve rekreativnega udejstvovanja.

Razvrščanje se vrši na podlagi analiz in doseženih uspehov na tekmovanjih državnega in mednarodnega ranga (merila za vrednotenje in izbor programov športa). Zajema nastope v uradnih tekmovanjih sistema panožnih športnih zvez do naslova državnega prvaka in nastope ekip in posameznikov v mednarodnem merilu.

Dodatno vrednotenje kvalitete programov je povezano tudi s sofinanciranjem stroškov dela profesionalnih trenerjev iz proračuna Občine (kriteriji vključujejo  celovito piramido klubskih selekcij, nastopanje v dovolj visokem državnem rangu tekmovanj,  doseganje mednarodno priznanih rezultatov in zagotavljanje strokovnjaka z ustrezno izobrazbo, strokovnimi referencami in delovnimi izkušnjami).

V skladu s Pravilnikom se sofinancira:

* najemnina objekta,
* strokovni kader.
1. **VRHUNSKI ŠPORT**

Vrhunski šport je priprava in tekmovanje športnikov, ki imajo status državnega, mednarodnega, svetovnega in perspektivnega razreda v individualnih in kolektivnih športnih panogah za ekipe, katerih člani so kategorizirani vrhunski športniki ali nastopajo v prvi ali drugi ligi.

Za uvrstitev v program  in sofinanciranje je potrebno dosegati vrhunske rezultate na mednarodnem nivoju (kategorizirani športniki – seznam v prilogi) ob izpolnjevanju prostorskih, kadrovskih in materialnih pogojev za vadbo in tekmovanja. Za nadaljnji razvoj oziroma ohranjanje doseženega mora Občina nadaljevati s sistemsko podporo vrhunskemu športu, še posebej na področjih, kjer zaradi majhnosti športnega trga vrhunski šport ne more doseči zadostne ekonomske podpore iz drugih javnih virov ali s strani zasebnega kapitala.

V skladu s Pravilnikom se sofinancira:

* kategorizirane športnike (na podlagi obvestila Olimpijskega komiteja Slovenije).

#### RAZVOJ ČLOVEŠKIH VIROV

Za uspešno in učinkovito izvajanje načrtov in nalog na področju športa je nujno potrebno strokovno znanje ter permanentno izobraževanje strokovnih delavcev, izvajalcev  športnih programov in tehničnega osebja pri zahtevnem urejanju in vzdrževanju naraščajočega števila kvalitetnih športnih objektov.

Strokovno in organizacijsko delo v klubih zahteva veliko angažiranost in predanost trenerjev.

Število in obseg sofinanciranja trenerjev je določen na podlagi meril za vrednotenje in izbor programov športa in kandidatur, ki prispejo na javni razpis. Merila določajo, dače opravlja profesionalni trener še kakšno drugo delo in mu delo v klubu ne predstavlja edini vir zaslužka, se klubu prizna sofinanciranje trenerja v višini največ do 50 % sredstev najvišje ovrednotenega sofinanciranja profesionalnega trenerja.

Nadaljnjega razvoja športa si ni mogoče predstavljati brez permanentnega izobraževanja, usposabljanja in izpopolnjevanja strokovnih kadrov. Proces treniranja je zahtevna strokovna in organizacijska  naloga. Usposobljen strokovni kader je predpogoj za ustrezno vadbo, za  razvoj športnikov in nenehno uravnavanje procesa treninga.

1. **VEČJE ŠPORTNE PRIREDITVE**

Večje športne prireditve pomenijo promocijo športa in so spodbuda za razvoj in napredek športnih panog. Sredstva za sofinanciranje večjih športnih prireditev so razdeljena preko javnega razpisa. Občina sofinancira materialne stroške športnih prireditev (najemnino objekta, propagandni material, sodniške stroške in stroške nastopajočih), in sicer največ v višini 50 % stroškov, katerih namen je pospeševati motivacijo za šport in športno aktivnost ter imajo promocijski učinek na šport, gospodarstvo in turizem. Prednost bodo imele prireditve mednarodnega in državnega pomena, tradicionalne prireditve in množične rekreativne prireditve.

1. **PREVOZ NA ŠPORTNE PRIREDITVE IZVEN OBČINE**

Sofinanciranje prevozov na športne prireditve izven občine pomeni še večjo promocijo športnih društev in s tem tudi spodbudo za razvoj in napredek športnih panog. Sredstva bodo razdeljena preko javnega razpisa. Občina sofinancira stroške avtobusnega prevoza na športne prireditve izven občine do 1.000 EUR na društvo v tekočem proračunskem letu. Športna društva imajo pravico kandidirati za ta sredstva, če je v njegove programe vključenih najmanj 25 šoloobveznih otrok.

1. **MEDNARODNO SODELOVANJE**

Pravega institucionalnega čezmejnega sodelovanja je relativno malo. Stiki in sodelovanje potekajo na nivoju klubov in društev v okviru prijateljskih srečaj in manj na pravem tekmovalnem nivoju. Kljub temu so postavljene dobre osnove za dvig ravni sodelovanja in zamisli o pravih čezmejnih tekmovanjih.

Pomemben element razvoja športa predstavlja tudi vključevanje v evropske projekte. Čeprav dosedanji poskusi niso bili uspešni, je s projekti v okviru EU potrebno nadaljevati.

1. **INVESTICIJE**

Pri gradnji oziroma obnavljanju športne infrastrukture izven športnega parka je nujno upoštevati kriterije za čim večjo izkoriščenost športnih objektov. V okviru danih možnosti je zato potrebno pri gradnjah in adaptacijah združevati cilje na področju športa s cilji na področju šolstva (šolske telovadnice) ali cilji na področju delovanja krajevnih skupnosti (večnamenski objekti).

1. **INVESTICIJSKO VZDRŽEVANJE**

Gre za pomemben segment obnove, izboljšanja in ohranjanja športnih objektov na primernem nivoju. Redno in kvalitetno vzdrževanje in obnavljanje je predpogoj za funkcionalno rabo.

1. člen

Razpoložljiva proračunska sredstva se razdelijo na podlagi javnega razpisa, na katerega se lahko prijavljajo zainteresirani klubi in društva ter drugi izvajalci, kot to določa Pravilnik. Predloženi programi na javnem razpisu so podlaga za ustrezno vrednotenje in spremljanje izvajanja programov, ki jih sofinancira Občina.

Iz proračuna Občine Renče-Vogrsko za proračunsko leto 2014 se na postavki 1805 – Šport in prostočasne aktivnosti za izvajanje programov iz Letnega programa športa po javnem razpisu ter druge programe na področju športa zagotovijo sredstva **v ocenjeni višini** **109.755 EUR** za:

|  |  |
| --- | --- |
| **SOFINANCIRANJE PROGRAMOV ŠPORTA**  | **109.755**  |
| Sofinanciranje športnih društev | 72.664  |
| Večje športne prireditve | 3.672  |
| Sofinanciranje prevozov na športne prireditve | 3.000 |
| Organizacija evropskega prvenstva kotalkanja | 20.000 |
| Vzdrževanje športnih objektov | 10.419 |
|  |  |
| **Delež proračunskih sredstev, namenjen za sofinanciranje programa športa (72.664 EUR) – razpis**  | **ODSTOTKI** |
| Sofinanciranje profesionalnih trenerjev | 11,16 |
| Interesna športna vzgoja predšolskih in šoloobveznih otrok | 14,55 |
| Interesna športna vzgoja mladine | 2,00 |
| Športna vzgoja otrok in mladine, usmerjenih v kakovostni in vrhunski šport | 43,64 |
| Kakovostni šport | 9,22 |
| Vrhunski šport | 11,64 |
| Športna rekreacija | 6,79 |
| Šport invalidov | 1,00 |
| **SKUPAJ** | **100** |

1. člen

Obvezni športni programi šolske športne vzgoje, ki se izvajajo v javnih športnih objektih, imajo prednost pred vsemi drugimi izvajalci letnega programa.

Športna društva in njihova združenja imajo pod enakimi pogoji prednost pri izvajanju letnega programa športa.

Športnim društvom, ki izvajajo letni program, so športni objekti dostopni pod enakimi pogoji. Športna društva, ki izvajajo letni program, imajo prednost pri uporabi javnih športnih objektov pred drugimi izvajalci.

1. člen

Nadzor nad porabo javnih sredstev, pridobljenih v okviru javnega razpisa ter vsebino izvedenih programov, vrši občinska uprava.

1. člen

Na osnovi sprejetega Letnega programa športa v Občini Renče-Vogrsko za leto 2014 ter Pravilnika o sofinanciranju programov športa v Občini Renče-Vogrsko z Merili za vrednotenje in izbor programov športa bo objavljen javni razpis za sofinanciranje programov športa.

10.

Letni program športa za leto 2014 začne veljati naslednji dan po objavi v Uradnih objavah v Občinskem glasilu.

Številka: \_\_\_\_\_\_\_\_\_\_\_\_\_\_\_\_\_\_\_\_\_\_

Bukovica, \_\_\_\_\_\_\_\_\_\_\_\_\_\_\_\_\_\_\_\_\_

 Aleš Bucik Župan